Tidligere statsminister i Danmark Anders Fogh Rasmussen ser intet alternativ til den model for fordeling af flygtninge i Europa, som EU-Kommissionen har lagt frem. Og det synspunkt erklærer den danske kommissær i Bruxelles, Margrethe Vestager, sig enig i.

Danmark står imidlertid uden for den fælles europæiske fordeling af flygtninge, men har tilbudt at tage 1.000 ekstra flygtninge. Såfremt Danmark var med i den fordeling, som altså både Fogh og Vestager støtter fuldt op om, så havde Danmarks andel været 2.800. Det tal - som Foghs partifælle Lars Løkke Rasmussen (V) selv oplyste for en uge siden - er altså 1.800 større end det tilbud, Danmark er kommet med.

Anders Fogh Rasmussen, der nu er konsulent med firmaet Rasmussen Global, har givet et stort interview til denne uges udgave af Weekendavisen, og her siger han, at EU's flygtninge- og indvandrerpolitik er brudt sammen. På den ene side vil de lande, som flygtninge først kommer til, ikke registrere dem, og på den anden side er det forståeligt, at Grækenland, Italien og andre sydeuropæiske lande ikke kan klare byrden alene.